ประกันไฟรากหญ้า เบี้ย500จ่าย5แสน
&nbsp;
19 ส.ค. 2554

โพสต์ทูเดย์ — คปภ.คลอดความคุ้มครองประกันไฟบ้านรากหญ้า 5 แสนบาท เบี้ย 500 บาท
แหล่งข่าวจากคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ. ได้อนุมัติแบบประกันอัคคีภัยบ้านที่อยู่อาศัยสำหรับลูกค้ารายย่อยผู้มีรายได้น้อย เบี้ยประกันภัย 500 บาทต่อปี มีความคุ้มครอง 4 ระดับ ขึ้นอยู่กับประเภทของวัสดุที่ใช้ในการก่อสร้างและประเภทที่อยู่อาศัย 
สำหรับบ้านตึกและคอนกรีตจะได้รับความคุ้มครองวงเงิน 5 แสนบาท บ้านครึ่งตึกครึ่งไม้จะได้รับความคุ้มครอง 2 แสนบาท ที่อยู่อาศัยประเภททาวน์เฮาส์จะได้รับความคุ้มครอง 1 แสนบาท และบ้านที่อยู่อาศัยห้องแถวไม้จะได้รับความคุ้มครอง 5 หมื่นบาท ในราคาเบี้ยประกันภัยเท่ากันคือ 500 บาทต่อปี 
นอกจากนี้ ประชาชนยังจะได้รับการชดเชยค่าเช่า กรณีที่บ้านพักอาศัยถูกไฟไหม้เสียหายทั้งหมด ต้องเช่าบ้านอยู่ชั่วคราว จะได้รับการชดเชยวันละ 300 บาท ตามความเป็นจริง แต่ไม่เกิน 30 วัน 
แหล่งข่าวจาก คปภ. เปิดเผยว่า ความคุ้มครองที่ได้รับประกอบด้วย ไฟไหม้ ฟ้าผ่า และระเบิดเท่านั้น ซึ่งต่างจากกรมธรรม์ประกันอัคคีภัยราคาประหยัดที่เปิดขายไปก่อนหน้านี้เบี้ย 600 บาทต่อปี ที่จะคุ้มครอง ไฟไหม้ ฟ้าผ่า ระเบิด ภัยจากยวดยานพาหนะ ภัยจากอากาศยานและความเสียหายจากน้ำรั่ว โดยตัวแทนที่นำแบบประกันดังกล่าวไปขายจะได้รับค่านายหน้า 23% 
ทั้งนี้ บริษัทประกันวินาศภัยที่ต้องการนำกรมธรรม์มาตรฐานดังกล่าวไปขาย จะต้องขอนุมัติจาก คปภ. 
นายถนัด จีรไชยไพศาล ประธานคณะอนุกรรมการประกันภัยเบ็ดเตล็ด สมาคมประกันวินาศภัย กล่าวว่า ขณะนี้ทางสมาคมประกันวินาศภัยได้เสนอแบบประกันอุบัติเหตุส่วนบุคคล (พีเอ) สำหรับลูกค้าระดับรากหญ้า ในราคาเบี้ยประกันภัย 700800 บาทต่อปี คุ้มครองกรณีเสียชีวิต พิการสิ้นเชิงถาวร 1 แสนบาท สูญเสียอวัยวะจ่าย 60% ของทุนประกันภัย เงินชดเชยกรณีเข้ารับการรักษาวันละ 200 บาท ไม่เกิน 20 วัน และค่าปลงศพ 1 หมื่นบาท
“ขณะนี้ คปภ. อยู่ระหว่างการพิจารณา อาจจะมีการปรับเปลี่ยนราคาเบี้ยประกันภัยบ้างเล็กน้อย” นายถนัด กล่าว
สำหรับประกันอุบัติเหตุส่วนบุคคล (พีเอ) ทางธุรกิจประกันภัยเคยเสนอขายประกันอุบัติเหตุเอื้ออาทรเบี้ยปีละ 365 บาท คุ้มครอง 1 แสนบาท แต่ประสบการขาดทุนจนต้องยกเลิก ทำให้ประชาชนผู้มีรายได้น้อยขาดหลักประกันราคาถูก